বিভিন্ন এনজিও বা এনপিও দেশের বিভিন্ন প্রান্তের লোকশিল্পীদের নিয়ে কাজ করছে বলে শোনা যায়। তবে চড়িদায় তাঁদের কেউই কোনওদিন সেভাবে পৌঁছননি। পৌঁছলেও সাতদিনের ওয়ার্কশপ ছাড়া আর কিছুই হয়নি। বড় সংস্থা বা এখনকার স্টার্ট আপ তো দূর অস্ত, সরকারি কোনও সাহায্যও এখানকার শিল্পীরা পান না। "পরিবর্তনের সরকার ভাতার ব্যবস্থা করছে শুনে আশার আলো দেখেছিলাম। কেউ কেউ কলকাতা গিয়েছিল। পৌঁছনোর পর জানতে পারে এই ব্যবস্থা শুধু ছৌ নাচ যাঁরা করেন তাঁদের মধ্যে কয়েকজনের জন্য। মুখোশ শিল্পীরা কানাকড়িও পাবেন না।" ফলে একরাশ হতাশা নিয়ে সেখান থেকেও খালি হতে ফিরতে হয়েছে শিল্পীদের।